Here is a page extracted from Wikipedia that may contain CSS, HTML, and a lot of unformatted text.

Title: ييڤڭيني پريڭوجين
Content: ييڤڭيني ڤيكطوروڤيتش پريڭوجين (مزيود ف 1 يونيو 1961، توفى ف 23 غشت 2023) قايد عساكري ب لخلصة و بيزنيسمان روسي. كان كيسيّر لڭروپ ڤاڭنر، و كان حليف ديال الرئيس د روسيا ڤلاديمير پوتين تال يونيو 2023، فاش تمرّد عليه. پريڭوجين شي مرات كان كيتسمى "الطباخ د پوتين" حيت ف ملكو شركات ديال لماكلة و الريسطوات لي كاتموّن لكريملين. على حساب دراسة تدارت ف 2020، الشركات ديال پريڭوجين عندها علاقة قوية معا وزارة الدفاع و لمخابرات لعسكارية د روسيا.
ف 2014، على حساب بعض لمصادر، پريڭوجين أسس لڭروپ ڤاڭنر باش يدعم لميليشيات لي كاتساند روسيا ف لحرب د ضونباس. ب دعم مادي من لحوكومة الروسية، لڭروپ لعب دور كبير ف الجتياح الروسي د ؤكرانيا د 2022 و دعم لمصالح د روسيا ف سوريا و إفريقيا. ف نونبر 2022، پريڭوجين عتارف بلي الشركات ديالو تدخلات ف النتيخابات د لميريكان. ف فبراير 2023، أكّد بلي هوّ لمؤسس و لمدير ديال لاجونص د لأبحات د أنتيرنيت Internet Research Agency، لي هيّ شركة روسية معروفة ب دورها ف نشر لخبار لمزوّرة و لپروپاڭاندا ف أنتيرنيت.

الشركات د پريڭوجين و هوّ براسو قبل مايموت، كاينين ف ليستات د لعقوبات ديال بزاف د لبلدان لغربية، قبل و سيرتو من مورا الجتياح د روسيا ل ؤكرانيا ف 2022. لإف بي أي كان علن على جايزة د 250.000 دولار ل أي واحد عطا معلومة كاتأدي ل لإعتقال ديالو.

پريڭوجين نتاقد وزارة الدفاع د روسيا بشكل عمومي، و ڭال بلي لأسباب د لحرب لي علنات عليها على ؤكرانيا كانو كدوب. ف 23 يونيو 2023، دار تمرد على لحوكومة د روسيا و كان الجيش ديالو ساير كيزحف على موسكو. نهار موراها، وقّف التمرد، و وافق باش يحوّل الجيش ديالو ل بيلاروسيا. ف 23 غشت، شهراين بضّبط مور التمرد، طاحت طيارة لي كان راكب فيها معا 9 د الناس خرين، ف جوايه الشمال د موسكو، و لخوبارا كيڭولو بلي السباب غالباً كان قنبولة ف الطيارة.

عيون لكلام 

Pages with Russian IPA
وفيات 2023
زيادة 1961
روسيا
مقالات فيها مصدر و 3000 بايت